Llyn Llwydiarth

Llyn ar Ynys Môn yw Llyn Llwydiarth. Dyma darddle Afon Braint, sydd â lle yn y Mabinogi. Gorwedd y llyn rhwng pentrefi Pentraeth a Llanddona ym mhen de-ddwyreiniol yr ynys ar lethrau bryn isel coediog Mynydd Llwydiarth. Gorchuddir y bryn hwn gan goedwig gonifferaidd Coed Pentraeth, sy'n un o gadarnleoedd y Wiwer Goch. Er bod y llyn dim ond tua 2 filltir o arfordir gogleddol Môn, mae Afon Braint yn llifo i'r cyfeiriad arall gan groesi y cyfan o dde'r ynys i aberu yn Abermenai, tua 12 milltir i ffwrdd.